钦定古今图书集成/明伦汇编/氏族典/第511卷 > 《廖用贤尚友录》 > 岳飞
## 钦定古今图书集成/明伦汇编/氏族典/第511卷 > 《廖用贤尚友录》 > 岳飞

按《宋史岳飞传》：“飞字鹏举，相州汤阴人。世力农。父和，
能节食以济饥者，有耕侵其地，割而与之，贳其财者
不责偿。飞生时，有大禽若鹄，飞鸣室上，因以为名。少
负气节，沈厚寡言，家贫力学，尤好《左氏春秋》、孙吴兵
法。生有神力，挽弓三百斤。宣和四年，真定宣抚刘韐
募敢战士，飞应募，迁秉义郎，隶留守宗泽，战开德、曹州，皆有功。居职二年，战胙城，又战黑龙潭，皆大捷。兀
术趋杭州，飞要击，六战皆捷。兀术归，飞邀击败之。诏
讨戚方，战皆捷，方遂降。迁通、泰镇抚使兼知泰州。金
攻楚，飞为楚援，三战三捷。绍兴元年，同讨李成，大破
成军，成走降伪齐。张用寇江西，飞以书谕之，遂降。江
淮平，加神武右军副统制。进兵追曹成，成降，岭表平，
授武安军承宣使，屯江州。时虔、吉盗连兵寇掠循、梅、
广、惠、英、韶、南雄、南安、建昌、汀、邵武诸郡，帝乃专命飞
平之。飞至虔州，捕诸郡贼，皆破降之。初以隆祐震惊，
故密旨令飞屠虔城。飞请诛首恶而赦胁从，人感其
德，绘像祠之。入见，帝，手书“精忠岳飞”字，制旗以赐之。
授镇南军承宣使、神武后军都统制，仍制置使。湖寇
杨幺与伪齐通，帝命飞为之备。飞渡江，复郢州、襄阳，
刘豫益兵屯新野，飞连破其众，乃移屯鄂。授湖北路
荆襄潭州制置使，封武昌县开国子。五年，入觐，封母
国夫人，进封武昌郡开国侯。命招捕杨幺，幺方浮舟
湖中，飞亟遣兵击之，幺投水，擒斩之。加检校少保，进
封公。还军鄂州，除荆湖南北襄阳路招讨使。居母忧，
飞扶榇还庐山，连表乞终丧，不许。累诏趣起，乃就事。
进拜太尉，继除宣抚使兼营田大使，驻师江州，为淮、
浙援。会金遣使将归河南地，飞言：“金人不可信，和好
不可恃，相臣谋国不臧，恐贻后世讥。”桧衔之。十年，金
人攻拱、亳，命飞驰援，累战皆捷，中原大震。进军朱仙
镇，与兀术对垒，大破之。先是，绍兴五年，飞遣梁兴等
布德意，招结两河豪杰山砦皆期日兴兵与官军会，
父老百姓争馈义军。自燕以南，金号令不行，方指日
渡河，而桧欲画淮以北弃之，乞令班师。一日奉十二
金字牌。飞愤惋泣下，东向再拜曰：“十年之力，废于一
旦。”十一年，谍报金分道渡淮，飞师至庐州，金兵望风
而遁。时和议既决，桧患飞异己，乃密奏召飞。飞既至，
授枢密副使。桧以飞不死，终梗和议，力谋杀之。以谏
议大夫万俟卨与飞有隙，风卨劾飞，又风何铸、罗汝
楫，交章弹论。又谕张俊，令诱王俊诬告张宪谋还飞
兵。桧遣使捕飞父子，坐系两月，狱不成。桧手书小纸
付狱，即报飞死，时年三十九。飞至孝，母卒，水浆不入
口者三日，家无姬侍。或问：天下何时太平，飞曰：“文臣
不爱钱，武臣不惜死，天下平矣。”师每休舍，课将士注
坡跳壕，皆重铠习之。凡有颁犒，均给军吏，秋毫不私，
善以少击众，猝遇敌不动。故敌为之语曰：“撼山易，撼
岳家军难。”好贤礼士，览经史，雅歌投壸，恂恂如书生。
汪澈宣抚荆襄，故部曲合辞讼之，孝宗诏复飞官，以
礼改葬，求其后悉官之。建庙于鄂，号“忠烈。”淳熙六年
谥“武穆”，嘉定四年追封鄂王。五子：云、雷、霖、震、霆。